Rowers buit duisende by Tzaneen-pizzaplekDie verdagtes loop met hul buit weg. Foto: Verskaf ŉ Pizzarestaurant in Tzaneen in Limpopo is Sondagaand binne vyf minute van duisende rande beroof. Marius Jacobs, woordvoerder van Watchdog Tzaneen, het Maandag aan Maroela Media gesê twee gewapende mans het omstreeks 22:15 rustig by die restaurant ingestap, terwyl een verdagte vermoedelik in hul wegkommotor, ŉ wit sedan, gewag het. “Die mans het by die restaurant ingestap terwyl die personeel besig was om uit te gaan. Een verdagte het ŉ vuurwapen uitgehaal en op kontant aangedring. Hulle was binne vyf minute uit met sowat R18 000 en ŉ skootrekenaar,” het hy gesê. Watchdog Tzaneen is om 22:21 ontbied en was ŉ minuut later op die toneel met die Tzaneen-polisie kort op hul hakke. “Die verdagtes was reeds weg en is steeds soek. Niemand is tydens die rooftog beseer nie,” het hy gesê. Jacobs het die Tzaneen-polisie bedank vir hul spoedige optrede. Die polisie ondersoek die voorval.